  Виталий Пронин  Туэ апрель толэзе Президент Дмитрий Медведев ӵектӥз школьникъёс пӧлын наркотикъёслы тестирование ортчытыны. Вакчи дыр куспын та закон кутэмын вал Кун Думаын, эскеремын улосъёсын. Удмурт Республика палэнэ ӧз кыльы. Кун Кенешысь депутатъёс июнь толэзе ортчем сессиязы шуизы: нылпиос пӧлын эскеронъёс ортчытонлэн номыр уродэз ӧвӧл. Быдэ вуымтэослэсь правооссэс тӥянэн сое лыдъяны уг луы, со - соослэн тазалыксы сярысь сюлмаськон. Матэктэ 1-тӥ сентябрь. Возьмано-а та законлэсь улонэ пыӵамзэ дышетскон арлэн нырысетӥ толэзьёсаз ик?- Наркотикъёсты эскеронъя тестъёсын ми 6-7 ар пала ужаськом ни, - вера республикаысьтымы наркологияя диспансерысь нылпи поликлиникалэн кивалтӥсез Фаниля Хайруллина. - Соосын ужаны огшоры: мугорысь шузимытӥсь суретлэсь ваньзэ-ӧвӧлзэ тодыны луэ 2-3 минут куспын. Тестъёс пӧртэмесь луо. Паськытгес кутӥсько куинь, вить но сизьым пумо шузимытӥсь суретъёсты шараясьёсыз.Наркодиспансерысь специалистъёс тестированиез эксперимент чот ортчытыса вуттӥллям ни Ижысь Ленин ёросысь нылпиос вылын. Но нырысь ик люкаллям анай-атайёсты, югдурез соослы пыр-поч валэктӥллям.- Вераны кулэ, соос ӟечен лыдъязы ӵектонмес, эскеронъёсы пыриськыны пумит кариськисьёс ӧй вал, - пусйиз Фаниля Файзырахмановна.Нялтас вераса, тестирование сярысь законэз кутон азьын калык пӧлын юалляськонъёс ортчытэмын вал. 78 процентэз анай-атайёс нылпиоссэс эскерыны дась луэмзэс веразы.Мар сётӥз Ижысь Ленин ёросын эксперимент ортчытон? Нылпиоссэс эскеризы асьсэос анай-атайёс. Соин ик эмъясьёс тодыса но  ӧз вуттэ, вал-а пиналъёс пӧлын наркотикъёсын кушласькисьёс.Зэм, Фаниля Хайруллина верамъя, тестированиез, пе, ортчытоно шуак, со сярысь азьло ик вератэк. Озьытэк солэн пайдаез уз луы - тестъёс кӧня ке берло нуналъёсты гинэ адӟо.Школьникъёс пӧлын тестирование ортчытон сярысь но анай-атайёслы ог ӝыны арлы азьлогес вералозы, вылды. Кыӵе нуналэ со луоз - нылпиослы но, дышетӥсьёслы но уз шараялэ.Эскеронэз ортчытӥсь адямиос сяна, нокин уз тоды, кыӵе пиналъёслэн тестъёссы наркотикез шараязы шуыса но. Школалэн директорезлы но нимын-тулын уз вералэ. Ӝӧк вылаз вуоз одӥг лыдпус - кӧня мурт кушлаське наркотикъёсын.- Тестирование пиналъёсты тышкаськон, сереме уськытон вылысь малпамын ӧвӧл, - пусъе наркодиспансерысь нылпи поликлиникаен кивалтӥсь. - Югдурез чаклан-валан вылысь. Кудаз школаосын наркотикъёс алямын - отын, иське, валэктон уж паськытгес ортчытоно.Тестированиен герӟаськем куд-ог документъёс та вакытлы йылаз-пумаз вуттымтэ на. Соин матысь толэзьёсы ик республикаысьтымы школьникъёсты эскерозы, шуыны уг луы. Со сяна, решение кутэмын: кутсконо училищеосын дышетскисьёс бордысен.Тестированиез ортчытоно одно, оскыто наркодиспансерысь специалистъёс. Со нылпиосты малпаськонэ уськытоз-а, уз-а - шуг вераны, но кышканзы кылдоз ик.  Йыразы возёзы: туннэ ке ӧз, ӵуказе соосты эскерыны быгатозы.Республикаысьтымы 1 сюрс 155 ныл но пи наркологияя диспансере сюрылэмын. Бен, троссэ соосты  учётэ уг басьто - тазалыксэс эскеро, психологъёс соосын но анай-атайёсынызы кенешо, валэктон уж нуо. Пиналлы наркоман яке юонэн кушласькись шуыса секыт диагноз пуктыны луэ стационарын тыро-пыдо эскеронъёс ортчытэм бере гинэ. Но со диагноз туж ӧжытэзлы пуктӥське - нылпилэн вуоноез сярысь но малпаськоно. Угось наркоманэз учётын вить ар, юисез куинь ар возёно. Та дыр куспын со усыкмемен-юэмен син улэ одӥг пол но ӧз шедьы ке, соку гинэ наркологъёс доры возьматъяськонъёслэсь мозмытӥське.- Наркотикъёсын кушласькись пиналъёсты кык группалы люкыны луэ, - валэктэ Фаниля Файзырахмановна. - Одӥгъёсыз шузимытӥсь суретъёсты уг шедьто ке, висьыны-курадӟыны ӧдъяло, ломка шуон кутске. Республикаямы сыӵе 4 быдэ вуымтэ наркоман. Кыкетӥ группае пырись пиналъёс сӧрисько, эшъёссы пӧлы шедьыкузы. Соос йыртэматэк толэзь но, кык но чиданы быгато. Но наркодиспансере усыкмыса одӥг пол гинэ уг шедьыло - соос озьы ик учётэ басьтэмын. Таӵеос туннэ нуналлы 18 кузя. Со сяна, учётэ басьтэмын юонэн кушласькись 35 пинал, 53 токсикоман.Бен, шаерамы лыдпусъёс бадӟымесь, оло, соин но: шузимытӥсь суретъёсын, юонэн кушласькись пиналъёсты шараян понна трос лэсьтӥське. Россиын куинь гинэ сыӵе улос, кытын вань быдэ вуымтэослы поликлиника, стационар, тани-тани усьтӥськоз реабилитацияя центр. Отын вань ни эмъян тӥрлык. Ужпум кылемын на штатэз юнматон бордын. Чакламъя центр сентябрьысен  тыро-пыдо ужаны кутскоз.- Дорамы нылпиос катьтэммыса, кырсёмыса вуо, - азьланьтэ веранзэ Хайруллина. - Стационарын 42 нунал ӵоже эмъяськытозязы, бамъёссы ӵыжектыны кутско, ӵемгес мыняло, ораськонзэс вунэтыны кутско. Туж жаль, конешно, ураме пото ке, тросэз вуж эшъёсынызы пумисько, берен султо кырыж сюрес вылэ. Соин ик реабилитацияя центр туж кулэ. Отын нылпиос шузимытӥсь суретъёсын пыраклы люкиськыны дышетскозы, улон шоры учконзы воштӥськоз. Ӧжытсэ 1 но ӝыны толэзь, троссэ 2 ар йӧнатӥськоно луозы.Йыртэмась пиналъёс ӵемысь полицилэн, быдэ вуымтэосын ужанъя комиссиослэн син шоразы йӧто. Отысь ини соосты келяло наркологияя диспансере. Жаляса верано, тросэз анай-атайёс уг но тодо, кытын, кинэн пиналзы дырзэ ортчытэ. Дӥсямын, сюдэмын - мукет номыр кулэ ӧвӧл ни кадь.Наркодиспансерысь нылпи поликлиникаен кивалтӥсь тодаз вае:- Дорамы шедиз 12 аресъем нылаш. Юэ, кыске, мугорыныз вуз карыны кутскем ни. Ачиз выллем ик эшъёсыз кылдӥллям. Анай-атайёсыз та сярысь валаса но вуттӥллямтэ. Доре кӧлыны бертылэ ук, пе. Юаськом аслэсьтыз нылашлэсь, малы со дорысьтыз ӵем ышылэ. Валэктэ: эшъёсыз пӧлын солы котьку шулдыр, вань мар юыны, маин куртчыны.Нылпиос уг быгато на улонзэс дунъяны. Ыштонъёслэсь вӧсьсэс уг валало. Тазалыксы лябӟем сярысь вераськонъёсты пелязы уг поно.- Улонэн люкиськыны но кема ӧвӧл шуэммылы соос нокыӵе ик уг карисько. Озьы ке, озьы мед луоз, шуо,  - лулӟисько наркодиспансерысь специалистъёс. - Мӧйы наркоманъёс озьы уг верасько ни!Вунэтоно ӧвӧл: усыкмем йырын ог 50 процентэз йыружъёс лэсьтӥсько. Алигес  Ижысь Устинов ёросын учыр вал. Кудӟем йырын ньыль быдэ вуымтэос виизы кык воргоронэз. Йыруж лэсьтӥсьёс пӧлысь кыкез наркологияя диспансерын учётын сыло ни вал.Наркодиспансерысь психолог Наталья Сёмина вера:- Мыдлань сюрес вылэ ӵемгес султо сыӵе нылпиос, кудъёсызлэн анай-атайёссы соосты чик уг чаклало. Яке мултэс эскерыса возё. Алигес анаен вераськиськом. Сьӧраз сизьым аресъем пиез. Кенешонмес куспетӥ карыса ик, со экеезлы индылэ, ветлы, пе, сьӧросэ. Соиз шуэ: уг поты! Таиз аслэсьтыз ӵоге. Неужто собыдӟа пинал ассэ уз вала на, 1 аресъем тэшкыли горшок вылэ куриськыны кутске ни ке?- Озьыен, мултэс яратэм но нылпиез сӧре?- Будэмъяз со мозмытскыны турттэ анай-атаезлэн бурдъёссы улысь. Ураме пегӟе, эшъёс шедьтэ, мон бадӟым ни, ачим тодӥсько, шуыны турттэ. Соин ик анай-атайёс юрттыны кулэ нылпиоссылы шуг-секытъёсты вормыны, улонэз валаны. Но соос понна ваньзэ кушаса сётоно ӧвӧл.Мар кароно анай-атайёслы, нылпизы кудӟыса-усыкмыса вуиз ке? Специалистъёс ӵекто: соку ик ӵашетоно-тышкаськоно ӧвӧл. Нырысь ик пинал мед сайкиськоз, мед шутэтскоз. Ӵуказеяз ганяк кариськыса кенешоно. Юалляськоно, мар мугез вал пиналлэн ассэ мыдлань воземезлэн. Нош мугъёс пӧртэмесь луо: анай-атайёсынызы, эшъёсынызы огкыл уг шедьто...- Алигес кенеши пияшен, - тодаз вае Фаниля Файзырахмановна, - ассэ быдтыны дась. Яратоно  нылаше куштӥз, пе. Юонэн герӟаськем сое вунэтон понна. Валэктӥсько ини: шумпотоно люкиськемдылы. Иське, со тынад адямиед ӧй вал, тынадэз будэ на, вылды...Кытын таӵе дыръя анай-атайёс луо - шуг вераны. Пиналъёсынызы матысь эшъёс выллем луысалзы ке, ӧй кылдысал, вылды, мукетыз но учыр. Ижысь кык пияшъёс городлы матысь кыр бусыысь быдэс ӟыгыртэт кенэм бичаллям. Кытысь ке тодӥллям: со понна наркоманъёс трос коньдон сётозы. Пияшъёс югдурез утисьёслэн син шоразы йӧтӥзы. Наркодиспансерын эскеронъёс бере тодмо луиз: асьсэос пиос уг юо, уг кыско, наркотикъёсын уг кушласько. Но судэтӥ кыстаськоно луизы. Условной кылкутон улэ кыскемын вал. Озьы гочатӥсь будос-сяська тугоко но куддыръя бӧрӟытэ. Анай-атайёс ке ӧз, та сярысь кин валэктыны кулэ нылпиослы?Элина Кумачёва.    